Okresná prokuratúra Bratislava I 
Kvetná 13, 820 05 Bratislava 2

Sp. zn. : 4 Pv 637/11/1101	Bratislava I, 4.7.2013
EEČ : 2-8-125-2013

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, , XXXXX
dňa 20.10.2011 v čase od 19.00 hodiny do 07.00 hodiny dňa 21.10.2011 v Bratislave v hoteli Tatra na Námestí 1. mája číslo 5 poškodil vnútorné zariadenie jemu prenajatej hotelovej izby číslo 525, nachádzajúcej sa na 5. poschodí a to tým spôsobom, že rozrezal a prepálil kreslo s hnedým látkovým poťahom, podpálil a polial alkoholom koberec hnedej farby, ďalej z drevenej konštrukcie postele vytrhol lampu bielej farby, následne poškodil v kúpeľni smalt na vani bielej farby, ktorú týmto úplne znehodnotil, poliatím vody znefunkčnil 1 kus LCD televízora značky Philips o uhlopriečke 80 centimetrov ako aj rozlomil diaľkový ovládač k nemu a zo steny vytrhol zásuvku elektrickej energie, čím takto svojim konaním spôsobil poškodenej spoločnosti XXXXX, XXXXX XXXXX v zastúpení XXXXX škodu vo výške 1341,34,- Eur,

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Policajného zboru Obvodného oddelenia Policajného zboru XXXXX - XXXXX, Odboru poriadkovej polície Okresného riaditeľstva Policajného zboru v Bratislave I, uznesením číslo konania ORP - 2671/SMV-B1-2011 z 21.10.2011 podľa § 199 odsek 1 Trestného poriadku začal trestné stíhanie vo veci prečinu poškodzovanie cudzej veci podľa § 245 odsek 1 Trestného zákona. Následne dňom 31.01.2012 vo veci konajúci poverený príslušník Policajného zboru postupom podľa § 206 odsek 1 Trestného poriadku vzniesol obvinenie XXXXX XXXXX XXXXX za citovaný prečin na tom skutkovom základe, že dňa 20.10.2011 v čase od 19.00 hodiny do 07.00 hodiny dňa 21.10.2011 v Bratislave v hoteli Tatra na Námestí 1. mája číslo 5 poškodil vnútorné zariadenie jemu prenajatej hotelovej izby číslo 525, nachádzajúcej sa na 5. poschodí a to tým spôsobom, že rozrezal a prepálil kreslo s hnedým látkovým poťahom, podpálil a polial alkoholom koberec hnedej farby, ďalej z drevenej konštrukcie postele vytrhol lampu bielej farby, následne poškodil v kúpeľni smalt na vani bielej farby, ktorú týmto úplne znehodnotil, poliatím vody znefunkčnil 1 kus LCD televízora značky Philips o uhlopriečke 80 centimetrov ako aj rozlomil diaľkový ovládač k nemu a zo steny vytrhol zásuvku elektrickej energie, čím takto svojim konaním spôsobil poškodenej spoločnosti XXXXX, XXXXX XXXXX v zastúpení XXXXX škodu vo výške 1341,34,- Eur.

Na základe písomného príkazu sudcu pre prípravné konanie Okresného súdu XXXXX I, číslo konania 0Tp 362/2012 z 19.09.2012 bolo nariadené vykonanie vyšetrenia duševného stavu obvineného XXXXX XXXXX XXXXX. Následne tým istým dňom, boli uznesením realizujúceho povereného príslušníka Policajného zboru číslo konania ORP - 2671/SMV-B1-2011 pribratí do konania, za účelom vyšetrenia duševného stavu obvineného XXXXX PhD., XXXXX, znalci z odboru zdravotníctva a farmácie, odvetvia psychiatrie, ktorí v závere svojho písomne podaného znaleckého posudku okrem iných,  skonštatovali, že obvinený trpel v minulosti a trpí aj v súčasnom období duševnou chorobou a to schizofréniou. Ochorenie je v súčasnom období v chronickom štádiu. V dôsledku uvedeného stavu obvinený chorobne vníma realitu, koná pod vplyvom svojich bludov a iných patologických fenoménov. Pretože neužíva žiadne lieky, môže sa navonok správať expanzívne až agresívne. Stav má zásadný vplyv na jeho ovládaciu a rozpoznávaciu schopnosť. V čase spáchania skutku možno s istotou konštatovať, že jeho rozpoznávacie ako aj ovládacie schopnosti boli úplne vymiznuté. Obvinený teda v čase trestnej činnosti nemohol rozpoznať spoločenskú nebezpečnosť a protiprávnosť svojho konania. Taktiež nemohol toto svoje konanie ovládať. Znalci uviedli, že jeho pobyt na slobode môže byť z psychiatrického hľadiska pre spoločnosť nebezpečný.

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa ustanovenia § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vzhľadom na vyššie uvedené skutočnosti som preto rozhodla tak, ako je uvedené vo výrokovej časti tohto uznesenia a trestné stíhanie vedené proti obvinenému XXXXX XXXXX XXXXX za prečin poškodzovanie cudzej veci podľa § 245 odsek 1 Trestného zákona som podľa § 215 odsek 1 písmeno e) Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miriam Jakabovičová
prokurátorka